辛巳老人生旦
作者：陳文蔚
朝代：宋

paragraphs: 陶陶太古民風淳，詐僞不萌情意真。
何嘗吐納事屈伸，往往皆爲百歲人。
中古便似秋冬辰，和氣無復如陽春。
機巧百出妄喜嗔，七十者稀以爲珍。
我翁逍遥常幅巾，朴素幾與太古鄰。
飲食淡泊厭羶葷，衣裘不擇敝與新。
日日娛嬉寂寞濱，甘與聖世爲遺民。
天錫遐齡登九旬，回視同庚皆土塵。
炯然雙眸且精神，堅彊直可齊松椿。
兒孫雖不側朝紳，家庭禮法粗克遵。
白酒年年造逡巡，膝下戲綵娛慈親。